**2η ΕΝΟΤΗΤΑ: ΘΥΣΙΑ ΓΙΑ ΤΗΝ ΠΑΤΡΙΔΑ**

*Ὥστε προσήκει τούτους εὐδαιμονεστάτους ἡγεῖσθαι*,*οἵτινες ὑπὲρ μεγίστων καὶ καλλίστων κινδυνεύσαντες οὕτω τὸν βίον ἐτελεύτησαν*,*οὐκ ἐπιτρέψαντες περὶ αὑτῶν τῇ τύχῃ οὐδ' ἀναμείναντες τὸν αὐτόματον θάνατον*,*ἀλλ' ἐκλεξάμενοι τὸν κάλλιστον*.*Καὶ γάρ τοι ἀγήρατοι μὲν αὐτῶν αἱ μνῆμαι*,*ζηλωταὶ δὲ ὑπὸ πάντων ἀνθρώπων αἱ τιμαί*·*οἳ πενθοῦνται μὲν διὰ τὴν φύσιν ὡς θνητοί*,*ὑμνοῦνται δὲ ὡς ἀθάνατοι διὰ τὴν ἀρετήν*.*Καὶ γάρ τοι θάπτονται δημοσίᾳ*,*καὶ ἀγῶνες τίθενται ἐπ' αὐτοῖς ῥώμης καὶ σοφίας καὶ πλούτου*,*ὡς ἀξίους ὄντας τοὺς ἐν τῷ πολέμῳ τετελευτηκότας ταῖς αὐταῖς τιμαῖς καὶ τοὺς ἀθανάτους τιμᾶσθαι*. *Ἐγὼ μὲν οὖν αὐτοὺς καὶ μακαρίζω τοῦ θανάτου καὶ ζηλῶ, καὶ μόνοις τούτοις ἀνθρώπων οἶμαι κρεῖττον εἶναι γενέσθαι*,*οἵτινες*,*ἐπειδὴ θνητῶν σωμάτων ἔτυχον*,*ἀθάνατον μνήμην διὰ τὴν ἀρετὴν αὑτῶν κατέλιπον*.

**Λυσίας, *Ἐπιτάφιος τοῖς Κορινθίων βοηθοῖς* 79-81**



***Η προετοιμασία του πολεμιστή (ερυθρόμορφο αγγείο του Ευθυμήδη, 510-500 π.Χ., Staatliche Αntikensammlungen und Glyptothek, Μόναχο)***

ΕΡΩΤΗΣΕΙΣ

1. Ποιοι αξίζουν, σύμφωνα με το κείμενο, να θεωρούνται πραγματικά ευδαίμονες και γιατί;
2. Για ποιους λόγους οι νεκροί πολεμιστές της πόλης θεωρούνται άξιοι ιδιαίτερων τιμών;
3. *οἳ πενθοῦνται μὲν διὰ τὴν φύσιν ὡς θνητοί*, *ὑμνοῦνται δὲ ὡς ἀθάνατοι διὰ τὴν ἀρετήν*: Να σχολιάσετε τη χρήση του σχήματος της αντίθεσης στο απόσπασμα.
4. Σε ποιες περιπτώσεις και με ποιες εκδηλώσεις τιμώνται στις μέρες μας όσοι θυσιάζονται για την πατρίδα; Ποιες ομοιότητες και διαφορές διακρίνετε σε σχέση με όσα αναφέρονται στο κείμενο;

Ενδεικτικές απαντήσεις από τον ιστότοπο <https://latistor.blogspot.com/2015/07/2.html>

**Ερωτήσεις**

**1**. **Ποιοι αξίζουν, σύμφωνα με το κείμενο, να θεωρούνται πραγματικά ευδαίμονες και γιατί;**

Ο Λυσίας θεωρεί πραγματικά ευδαίμονες εκείνους οι οποίοι έφτασαν στο τέλος της ζωής τους δίνοντας αγώνες για τα σπουδαιότερα και τα ωραιότερα ιδανικά· εκείνους οι οποίοι δεν παρέμειναν αμέτοχοι περιμένοντας το φυσικό θάνατο· εκείνους που δεν άφησαν την πορεία της ζωής τους να κριθεί από κάποιο τυχαίο γεγονός. Πρόκειται για τους ανθρώπους που προτίμησαν να πολεμήσουν για το καλό της πατρίδας τους και πέθαναν τελικά στο πεδίο της μάχης προσφέροντας τη ζωή τους ως ύψιστη θυσία στην πατρίδα και στους συμπολίτες τους. Οι άνθρωποι αυτοί πεθαίνουν γνωρίζοντας μια διαρκή και ακατάλυτη δόξα, καθώς αντί να σκεφτούν τον εαυτό τους και να αποφύγουν το χρέος τους απέναντι στην πατρίδα, επέλεξαν να πολεμήσουν μέχρι τέλους για τα ιδανικά τους, για το μεγαλείο και την τιμή της πατρίδας.

**2**. **Για ποιους λόγους οι νεκροί πολεμιστές της πόλης θεωρούνται άξιοι ιδιαίτερων τιμών;**

Ο Λυσίας τονίζει εμφατικά πως οι νεκροί πολεμιστές της πόλης κατόρθωσαν κάτι το ιδιαίτερα ξεχωριστό, καθώς αν και ήταν θνητοί άνθρωποι, κατάφεραν με τη γενναιότητά τους να κληροδοτήσουν στις επόμενες γενιές ένα παράδειγμα ήθους και αρετής που θα παραμείνει αθάνατο. Οι πολεμιστές αυτοί ξεπερνώντας όλους τους περιορισμούς που τους έθετε η θνητή τους φύση, ξεπερνώντας το φόβο και την έμφυτη αγάπη για τη ζωή επέλεξαν αυτοβούλως να θυσιαστούν υπερασπιζόμενοι την τιμή της πατρίδας τους. Έτσι, η γενναιότητα, η διάθεση αυτοθυσίας και η φιλοπατρία τους συνιστούν στοιχεία που τους καθιστούν άξιους ιδιαίτερων τιμών από τους συμπολίτες τους.

**3**. **οἳ πενθοῦνται μὲν διὰ τὴν φύσιν ὡς θνητοί, ὑμνοῦνται δὲ ὡς ἀθάνατοι διὰ τὴν ἀρετήν**: **Να σχολιάσετε τη χρήση του σχήματος της αντίθεσης στο απόσπασμα**.

Στη φράση αυτή παρατηρούμε μια αξιοθαύμαστη σύνδεση αντίθετων εννοιών, η οποία μάλιστα αποτελεί και την ουσία ολόκληρου του αποσπάσματος. Από τη μία αναφέρεται η φύσις, που με τους αδήριτους νόμους της είναι κοινή για όλους, και από την άλλη η ἀρετή, που διαφοροποιεί τους ανθρώπους. Η ἀρετή είναι ακριβώς αυτή που αναιρεί τη φυσική αντίθεση θνητός - ἀθάνατος και μετατρέπει το πένθος σε ύμνο. Πρόκειται, λοιπόν, για τριπλή αντίθεση, της οποίας οι όροι συμπλέκονται σε ένα αδιάσπαστο σύνολο.

**4**. **Σε ποιες περιπτώσεις και με ποιες εκδηλώσεις τιμώνται στις μέρες μας όσοι θυσιάζονται για την πατρίδα**; **Ποιες ομοιότητες και διαφορές διακρίνετε σε σχέση με όσα αναφέρονται στο κείμενο**;

Για όσους θυσίασαν τη ζωή τους ή έχουν προσφέρει μεγάλες υπηρεσίες στην πατρίδα, η ταφή «δημοσία δαπάνη» και οι πάνδημες τελετές, καθώς και ο χαρακτηρισμός «αθάνατος», είναι τιμές που αποδίδονται και σήμερα. Στις μέρες μας είναι σύνηθες να τελούνται εορταστικές εκδηλώσεις που συνοδεύονται από κατάθεση στεφάνων, καθώς και από στρατιωτικές και μαθητικές παρελάσεις κατά τις εθνικές επετείους. Δεν έχουμε, ωστόσο, διατηρήσει τη συνήθεια των αρχαίων Ελλήνων να τιμούνται οι ένδοξοι νεκροί με τη διοργάνωση αθλητικών και μουσικών αγώνων.

**ΛΕΞΙΛΟΓΙΚΕΣ ΑΣΚΗΣΕΙΣ**

Να βρείτε στο κείμενο λέξεις ετυμολογικά συγγενείς με τις παρακάτω λέξεις της νέας ελληνικής:

|  |  |
| --- | --- |
| Τέλος |  |
| Επιτιμητικός  |  |
| Παραμονή |  |
| Καλότυχος |  |
| Ανάμνηση |  |
| Εκτροπή |  |
| Ζηλόφθονος |  |
| Καλλιεργητής |  |
| Συλλογή |  |
| Άτυχος  |  |

**ΑΣΚΗΣΕΙΣ ΣΤΑ ΡΗΜΑΤΑ ΤΗΣ ΕΝΟΤΗΤΑΣ**

Να γράψετε τον κατάλληλο τύπο στην οριστική:

**εἶναι (εἰμί):γ΄ενικό παρατατικού**

**ἐπιτρέψαντες:γ΄πληθυντικό αορίστου**

**ἐκλεξάμενοι :β΄ενικό μέλλοντα**

**μακαρίζω:β΄ πληθυντικό παρατατικού**

**ἔτυχον: γ΄ πληθυντικό ενεστώτα**

**κινδυνεύσαντες:α΄πληθυντικό παρακειμένου**